b'\n_START_ARTICLE_\nMaria Collan\n_START_PARAGRAPH_\nMaria Margareta Collan, synt. Pacius\xc2\xa0(16. toukokuuta 1845\xc2\xa0Helsinki\xc2\xa0\xe2\x80\x93\xc2\xa017. tammikuuta 1919) oli suomalainen laulaja ja laulunopettaja. H\xc3\xa4n oli s\xc3\xa4velt\xc3\xa4j\xc3\xa4 Fredrik Paciuksen tyt\xc3\xa4r ja s\xc3\xa4velt\xc3\xa4j\xc3\xa4 Karl Collanin puoliso._NEWLINE_Collan esiintyi ensimm\xc3\xa4isen kerran julkisesti 14-vuotiaana Zachris Topeliuksen kotipiiriss\xc3\xa4 esitetyss\xc3\xa4 Rinaldo Rinaldini\xc2\xa0-n\xc3\xa4ytelm\xc3\xa4ss\xc3\xa4, johon h\xc3\xa4nen is\xc3\xa4ns\xc3\xa4 Fredrik Pacius oli s\xc3\xa4velt\xc3\xa4nyt Johan Ludvig Runebergin\xc2\xa0V\xc3\xa4nrikki Stoolin tarinoissa\xc2\xa0julkaistun\xc2\xa0"Sotilaspojan". Esiintymisest\xc3\xa4 innostuneena Topelius kirjoitti n\xc3\xa4ytelm\xc3\xa4n\xc2\xa0Sotavanhuksen laulu, jolla kunnioitettiin vuoden 1808 veteraanien 50-vuotismuistoa. Maria Pacius esiintyi julkisesti my\xc3\xb6s vuoden 1863 s\xc3\xa4\xc3\xa4tyvaltiop\xc3\xa4ivien avajaistanssiaisissa Helsingin vanhassa asemahallissa. H\xc3\xa4net on kuvattu hovimaalari Mih\xc3\xa1ly Zichyn tanssiaisista tekem\xc3\xa4ss\xc3\xa4 tunnetussa maalauksessa._NEWLINE_Maria Pacius avioitui s\xc3\xa4velt\xc3\xa4j\xc3\xa4 ja kirjailija Karl Collanin kanssa vuonna 1866. Karl Collan kuoli vain 43-vuotiaana vuonna 1871, ja Maria Collan j\xc3\xa4i leskeksi kahden pienen lapsen kanssa. H\xc3\xa4n matkusti Hampuriin opiskelemaan laulua Adolf Schultzen johdolla, ja Dresdeniss\xc3\xa4 h\xc3\xa4n opiskeli Aloysia Krebs-Michalesin ohjaamana. Palattuaan h\xc3\xa4n opetti vuodesta 1874 musiikkia Helsingiss\xc3\xa4 yksityisess\xc3\xa4 saksalaisessa tytt\xc3\xb6koulussa sek\xc3\xa4 tytt\xc3\xb6jen ja poikien oppilaitoksessa. Vuonna 1875 alttolaulajatar esiintyi ensimm\xc3\xa4isen kerran Helsingiss\xc3\xa4 ja sen j\xc3\xa4lkeen my\xc3\xb6s Viipurissa, Turussa ja Tampereella sek\xc3\xa4 ulkomailla Hampurissa ja Tukholmassa. Konserttiura p\xc3\xa4\xc3\xa4ttyi vuonna 1880._NEWLINE_Collan oli my\xc3\xb6s musiikkikulttuurin taustavaikuttaja. Paciuksen seuraaja yliopiston musiikinopettajana Richard Faltin halusi esitt\xc3\xa4\xc3\xa4 Paciuksen Die Loreley -oopperan, mutta Svenska Teatern, Robert Kajanus ja Muntra Musikanter eiv\xc3\xa4t suostuneet yhteisty\xc3\xb6h\xc3\xb6n. Faltin ja Collan perustivat oopperalle kannatusyhdistyksen, joka vuokrasi Aleksanterin teatterin. Die Loreley esitettiin Suomen ensimm\xc3\xa4isen\xc3\xa4 ammattimaisesti ohjattuna oopperana 28. huhtikuuta 1887. Ooppera on sittemmin unohdettu, eik\xc3\xa4 sit\xc3\xa4 ole esitetty kuin kerran lyhennettyn\xc3\xa4 suomenkielisen\xc3\xa4 versiona.\n_START_SECTION_\nPerhesuhteet\n_START_PARAGRAPH_\nCollanin vanhemmat olivat yliopiston musiikinopettaja, s\xc3\xa4velt\xc3\xa4j\xc3\xa4 ja professori Fredrik Pacius ja Nina Lucia Martin. H\xc3\xa4n avioitui vuonna 1866 s\xc3\xa4velt\xc3\xa4j\xc3\xa4, kirjailija ja yliopiston kirjastonhoitaja Karl Collanin kanssa. Heid\xc3\xa4n lapsensa olivat varatuomari Ludvig Collan (1867\xe2\x80\x931932) ja pianotaiteilija Maria Elisabet Collan-Beaurain (1869\xe2\x80\x931937).'